CELEX: 32018D1020
Language: lv
Date: 2018-07-18 00:00:00
Title: Komisijas Īstenošanas lēmums (ES) 2018/1020 (2018. gada 18. jūlijs) par Eiropas klasifikācijas prasmju, kompetenču un profesiju saraksta pieņemšanu un atjaunināšanu automātiskas piemeklēšanas vajadzībām, izmantojot EURES kopīgo IT platformu (Dokuments attiecas uz EEZ.)

19.7.2018   
            
            
               LV
            
            
               Eiropas Savienības Oficiālais Vēstnesis
            
            
               L 183/17
            
         KOMISIJAS ĪSTENOŠANAS LĒMUMS (ES) 2018/1020
   (2018. gada 18. jūlijs)
   par Eiropas klasifikācijas prasmju, kompetenču un profesiju saraksta pieņemšanu un atjaunināšanu automātiskas piemeklēšanas vajadzībām, izmantojot EURES kopīgo IT platformu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2016. gada 13. aprīļa Regulu (ES) 2016/589 par Eiropas Nodarbinātības dienestu tīklu (EURES), darba ņēmēju piekļuvi mobilitātes pakalpojumiem un turpmāku darba tirgu integrāciju un ar ko groza Regulas (ES) Nr. 492/2011 un (ES) Nr. 1296/2013 (1), un jo īpaši tās 19. panta 2. punktu,
   tā kā:
   
               (1)
            
            
               Ar Regulu (ES) 2016/589 izveido kopīgu IT platformu, kurā apvieno brīvās darbvietas un darba pieteikumus un CV (darba meklētāja profilus) Eiropas Savienībā un dara tos pieejamas EURES portālā.
            
         
               (2)
            
            
               Lai brīvo darbvietu piedāvājumu varētu piemeklēt darba meklētāju profiliem, informācijas apmaiņai jānotiek saskaņā ar vienotu sistēmu Regulas (ES) 2016/589 17. panta nozīmē, pamatojoties uz vienotiem tehniskajiem standartiem un formātiem.
            
         
               (3)
            
            
               Lai atvieglotu informācijas apmaiņu par brīvajām darbavietām un darba meklētāju profiliem un nodrošinātu augstas kvalitātes piemeklēšanu dažādās valodās un valstu kontekstos, profesiju, prasmju un kompetenču raksturošanai jāizmanto detalizēta daudzvalodu terminoloģija. Šāda terminoloģija būs kopīgs atsauces punkts, apmainoties ar informāciju par kandidātiem vai brīvajām darbvietām pārrobežu darba piemeklēšanā, un tā nodrošina, ka tiek saglabāta informācijas nozīme.
            
         
               (4)
            
            
               Tādēļ Regulas (ES) 2016/589 19. pantā ir paredzēts izmantot Eiropas klasifikāciju, lai panāktu tādu sadarbspēju, kas vajadzīga, lai nodrošinātu augstas kvalitātes piemeklēšanu, izmantojot kopīgo IT platformu.
            
         
               (5)
            
            
               Komisija cieši sadarbojās ar dalībvalstīm un ieinteresētajām personām, lai šim nolūkam izstrādātu Eiropas prasmju, kompetenču, kvalifikāciju un profesiju klasifikāciju (ESCO). Lai nodrošinātu ciešu sadarbību ar dalībvalstīm, tā izveidoja dalībvalstu ESCO darba grupu. Turklāt tā izveidoja arī ESCO uzturēšanas komiteju, kas sniedz tehniskas konsultācijas par ESCO vadību, atjaunināšanu, īstenošanu un kvalitātes nodrošināšanu. Izmantojot references grupas un apspriešanas tiešsaistē, ieinteresētās personas arī palīdzēja izstrādāt ESCO.
            
         
               (6)
            
            
               Komisija apspriedās ar dalībvalstu ESCO darba grupu par ESCO klasifikāciju un tās tulkojumiem pirms pirmās ESCO versijas publicēšanas visās oficiālajās Eiropas Savienības valodās 2017. gada 28. jūlijā.
            
         
               (7)
            
            
               Tāpēc ESCO pirmās versijas prasmju, kompetenču un profesiju daudzvalodu saraksti ir piemēroti, lai tos pieņemtu par Eiropas klasifikāciju Regulas (ES) 2016/589 19. panta nozīmē.
            
         
               (8)
            
            
               Obligāta prasība – šajos sarakstos attiecībā uz katru profesiju, prasmi vai kompetenci būtu jāiekļauj vismaz viens termins katrā Eiropas Savienības oficiālajā valodā, unikāls identifikators (URI), apraksts un, attiecībā uz profesijām, saskaņojums ar Starptautiskās standartizēto profesiju klasifikācijas (ISCO) jaunāko versiju.
            
         
               (9)
            
            
               Eiropas klasifikācijai jābūt stabilam atsauces punktam, lai varētu veikt daudzvalodu piemeklēšanu tiešsaistē EURES un, iespējams, arī citu darba meklēšanas platformu vajadzībām, tādēļ darba tirgus, terminoloģijas un piemeklēšanas tehnoloģiju izmaiņu dēļ būs nepieciešams to regulāri atjaunināt. Atjauninātas Eiropas klasifikācijas versijas pieņemšanas procedūra pamatosies uz labu sadarbību starp Komisiju un dalībvalstīm.
            
         
               (10)
            
            
               Šajā lēmumā paredzētie pasākumi ir saskaņā ar EURES komitejas atzinumu,
            
         IR PIEŅĒMUSI ŠO LĒMUMU.
   1. pants
   Priekšmets, darbības joma un definīcijas
   1.   Ar šo lēmumu izveido Eiropas kvalifikācijas prasmju, kompetenču un profesiju sarakstu, ko izmanto EURES kopīgās IT platformas darbībai, kā paredzēts Regulas (ES) 2016/589 19. pantā, un nosaka šā saraksta atjaunināšanas un pārskatīšanas procedūras.
   2.   Šajā lēmumā piemēro šādas definīcijas:
   
               a)
            
            
               “prasmes un kompetences” veido šādi elementi:
               
                           1)
                        
                        
                           “zināšanas” ir mācību procesā saņemtās informācijas apgūšanas rezultāts, kas ir ar darba vai studiju jomu saistītu faktu, principu, teoriju un prakses kopums;
                        
                     
                           2)
                        
                        
                           “prasmes” ir spēja piemērot zināšanas un izmantot zinātību, lai paveiktu uzdevumus un atrisinātu problēmas;
                        
                     
                           3)
                        
                        
                           “kompetences” ir pierādīta spēja izmantot zināšanas, prasmes un personiskās, sociālās un/vai metodiskās spējas darba vai mācību situācijās un profesionālajā un personīgajā attīstībā;
                        
                     
         
               b)
            
            
               “profesija” ir darbvietu grupa, kas ietver līdzīgus uzdevumus un kam vajadzīgs līdzīgu prasmju kopums; “darbvieta” ir uzdevumu un pienākumu kopums, ko persona veic konkrētā darba kontekstā;
            
         
               c)
            
            
               “saraksts” ir tādu unikālo identifikatoru uzskaitījums, kuri norāda profesijas vai prasmes un kompetences un kam ir pievienoti metadati;
            
         
               d)
            
            
               “nelielas korekcijas” ir labojumi pieņemtajos Eiropas klasifikācijas prasmju, kompetenču un profesiju sarakstos, ko veic, lai labotu tulkošanas vai pareizrakstības un citas acīmredzamas kļūdas, un kas nemaina ne klasifikācijas struktūru, ne terminu vai cita veida satura nozīmi;
            
         
               e)
            
            
               “ESCO pakalpojumu platforma” ir publiski pieejama tīmekļa vietne, kurā Komisija dara pieejamu Eiropas prasmju, kompetenču, kvalifikāciju un profesiju klasifikāciju (2).
            
         2. pants
   Saraksta izveidošana
   Regulas (ES) 2016/589 19. panta 2. punktā minētais Eiropas klasifikācijas prasmju, kompetenču un profesiju saraksts ietver:
   
               a)
            
            
               profesijas, kas 2017. gada 28. jūlijā publicētas ESCO pakalpojumu platformā kā daļa no Eiropas prasmju, kompetenču, kvalifikāciju un profesiju klasifikācijas;
            
         
               b)
            
            
               prasmes un kompetences, kas 2017. gada 28. jūlijā publicētas ESCO pakalpojumu platformā kā daļa no Eiropas prasmju, kompetenču, kvalifikāciju un profesiju klasifikācijas.
            
         3. pants
   Saraksta atjaunināšana
   1.   Lai atspoguļotu izmaiņas darba tirgū, izglītībā un apmācībā vai terminoloģijā, Komisija kopā ar dalībvalstīm regulāri pārskata vajadzību atjaunināt Eiropas klasifikācijas prasmju, kompetenču un profesiju sarakstu, kas jāizmanto EURES portāla darbībai.
   2.   Pirms Komisija ierosina pieņemt 2. pantā minētā Eiropas klasifikācijas prasmju, kompetenču un profesiju saraksta atjauninātu versiju, grozot vai aizstājot šo lēmumu, tā apspriežas ar Regulas (ES) 2016/589 14. pantā minēto EURES koordinācijas grupu un dalībvalstu ESCO darba grupu.
   3.   Nelielas korekcijas sarakstos nav uzskatāmas par klasifikācijas jaunu, atjauninātu versiju pieņemšanu. Tomēr Komisija ar EURES koordinācijas grupas un dalībvalstu ESCO darba grupas starpniecību informē dalībvalstis pietiekami savlaicīgi un vismaz 30 dienas pirms tā veic jebkādas nelielas korekcijas.
   4. pants
   Saraksta publicēšana
   1.   EURES Eiropas Koordinācijas birojs nodrošina, ka Eiropas klasifikācijas prasmju, kompetenču un profesiju saraksts un visas tā atjauninātās versijas ir pieejamas tiešsaistē ESCO pakalpojumu platformā.
   2.   EURES Eiropas Koordinācijas birojs sarakstu dara pieejamu dalībvalstīm tādā formātā, kas atvieglo dalībvalstu uzskaites veikšanu un tās atjaunināšanu saskaņā ar Regulas (ES) 2016/589 19. panta 3. punktu.
   5. pants
   Stāšanās spēkā
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2018. gada 18. jūlijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 107, 22.4.2016., 1. lpp.
   
   
      (2)  http://ec.europa.eu/esco.